作者:盧綸
標題:早秋望華清宮中樹因以成詠
內容:可憐雲木叢，滿禁碧濛濛。色潤靈泉近，陰清輦路通。玉壇標八桂，金井識雙桐。交映凝寒露，相和起夜風。數枝磐石上，幾葉落雲中。燕拂宜秋霽，蟬鳴覺晝空。翠屏更隱見，珠綴共玲瓏。雷雨生成早，樵蘇禁令雄。野藤高助綠，仙果迥呈紅。惆悵繚垣暮，茲山聞暗蛩。